ไทยรียึดแผนจับเบี้ยรายย่อย
ไทยรียึดแผนจับลูกค้ารายย่อย เปิดแบบประกันยันช่องทางขายใหม่ ดันเบี้ยปีนี้ 5,700 ล้านบาท
17 มิ.ย. 2559

ไทยรียึดแผนจับลูกค้ารายย่อย เปิดแบบประกันยันช่องทางขายใหม่ ดันเบี้ยปีนี้ 5,700 ล้านบาท
นายโอฬาร วงศ์สุรพิเชษฐ์ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า บริษัทยังคงเดินหน้าตามแผนธุรกิจที่จะร่วมมือกับพันธมิตรทั้งบริษัทประกันชีวิตและบริษัทประกันวินาศภัยในการพัฒนาแบบประกันและช่องทางขายใหม่ๆ เพื่อจับกลุ่มผู้ประกอบการธุรกิจขนาดกลางและขนาดย่อม (เอสเอ็มอี) และลูกค้ารายย่อยเป็นหลัก คาดว่าจะทำให้มีรายได้จากลูกค้ารายย่อยในสัดส่วน 90% และมาจากลูกค้าอสังหาริมทรัพย์และวิศวกรรมอีก 10% ดังนั้น การแข่งขันตัดราคาของเบี้ยประกันภัยทรัพย์สิน (ไอเออาร์) ในตลาดขณะนี้จึงไม่ส่งผลกระทบต่อไทยรีแต่อย่างใด
ทั้งนี้ บริษัทเตรียมที่จะเสนอแบบประกันที่ให้ความคุ้มครองพิเศษกับลูกค้ากลุ่มต่างๆ ไม่ว่าจะเป็นแบบประกันคุ้มครองรายได้กับผู้ประกอบอาชีพที่ต้องมีใบอนุญาต เช่น นักกีฬามืออาชีพ นักบิน แพทย์ หรือนักกฎหมาย แบบประกันอุบัติเหตุกับนักกีฬามืออาชีพ แบบประกันสุขภาพให้กับพนักงานตามงบประมาณที่แต่ละองค์กรมี และแบบประกันความเสียหายที่เกิดจากการจัดกิจกรรมหรือคอนเสิร์ตไม่ได้ รวมถึงการเปิดตัวช่องทางขายใหม่ที่ยังไม่เคยมีมาก่อนในไทยภายในปีนี้
“ถ้าพูดถึงในประเทศตอนนี้ ตลาดประกันอุบัติเหตุส่วนบุคคล (พีเอ) และสุขภาพ จะเป็นตัวที่เติบโตมากที่สุด เนื่องจากผู้บริโภคมีความต้องการมากขึ้น เพราะเห็นถึงผลกระทบจากค่ารักษาพยาบาลที่เพิ่มขึ้นปีละไม่ต่ำกว่า 10% ซึ่งในแง่ผู้บริโภคเองหากหันมาซื้อประกันสุขภาพก็จะถูกกว่าค่ารักษาที่เพิ่มขึ้น” นายโอฬาร กล่าว
อย่างไรก็ตาม ในปีนี้บริษัทตั้งเป้าเติบโตไว้ที่ 10% หรือมีเบี้ย 5,700 ล้านบาท เมื่อเทียบกับปีที่ผ่านมาที่ทำเบี้ยได้ 5,200 ล้านบาท โดยมีเป้าหมายในปี 2561 ต้องทำเบี้ยให้ได้ 8,000 ล้านบาท ซึ่งรายได้จะมาจากการขยายงานไปยังต่างประเทศในสัดส่วน 5-10% และในประเทศ 90-95%
สำหรับแผนงานขยายไปต่างประเทศนั้น จะเริ่มจากกลุ่มซีแอลเอ็มวี ทั้งกัมพูชา ลาว เมียนมา และเวียดนามก่อน เช่น ที่เวียดนามได้ออกกฎหมายให้บริษัทประกันต้องมีนักคณิตศาสตร์ประกันภัยระดับเฟลโลอยู่ด้วย ซึ่งไทยรีก็จะนำบริษัทลูก ไทยรี แอคชัวเรียล คอนซัลติ้ง ซึ่งให้บริการเรื่องนักคณิตศาสตร์ประกันภัย หรือบริษัท ทีป้า ที่ให้บริการเรื่องการบริหารจัดการเคลมประกันอุบัติเหตุและประกันสุขภาพ เข้าไปให้บริการได้
นอกจากนี้ ยังสามารถนำรูปแบบธุรกิจในไทยที่ให้บริการลูกค้ารายย่อยเข้าไปให้บริการได้อีกด้วย อย่างไรก็ตาม ปัจจุบันยังมีบริษัทประกันจากศรีลังกาแสดงความสนใจที่นำบริการของไทยรีเข้าไปให้บริการในศรีลังกาอีกด้วย